kardosdrur/scandi-wiki huggingface dataset:
Illusionisme

Illusionisme refererer til begreberne 'illusion' eller 'forestilling'. Betegnelsen bruges oftest til at beskrive en ikke-eksisterende virkelighed, der alligevel fremstår sandfærdig.

Ifølge Gyldendals Store Danske Encyklopædi kan begrebet også tillægges en filosofisk/eksistentialistisk betydning, og forklares således: "Illusionisme – den anskuelse, at virkeligheden kun er blændværk, at moralforestillinger kun beror på selvbedrag".

Illusionisme som tryllekunst 
Illusionisme kan også referere til, eller forstås som, en særlig form for trylleri eller kunstnerisk magi. Tryllekunstnere som har specialiseret sig i numre og tricks baseret på optisk bedrag, kaldes populært for illusionister, og genren anses som værende en af de vanskeligste trylleformer. Genren er desuden ofte forbundet med elementer af umiddelbar sikkerhedsrisiko for udøver og/eller publikum.

Internationalt er amerikaneren David Blaine iblandt de mest berømte og anerkendte illusionister. Blaine har bl.a. lavet tricks hvor han (tilsyneladende) svæver i luften uden nogen form for hjælpemidler, bliver levende begravet samt andre stærkt risikable undslippelsesnumre.

I Danmark er duoen Deutsch & Solberg førende inden for illusionistisk trylleri. I tv-programmet Talent 2010 fremførte de to tryllekunstnere i løbet af efteråret, 2010 en række ekstravagante og farlige illusionsnumre, som sikrede dem deltagelse hele vejen til showets finale.

Kilder

Eksterne links 
http://davidblaine.com/
http://deutsch-solberg.com/ 

Magi (illusion)
Aabenraa Karrosseri

Aabenraa Karrosseri A/S var en fabrik beliggende i Aabenraa. Den blev etableret i 1930 og byggede karrosserier til Volvo-busser, men også til nogle Scania-busser, der blandt andet brugtes i Sverige af det svenske bybus-selskab Malmö Lokaltrafik.

Af modeller kan nævnes Volvo B10BLE, Volvo B10M, Volvo B10L, Volvo B12BLE, Volvo B12M og Volvo B7RLE.

Fabrikken indstillede produktionen 30. september 2004. Volvo-busser til Danmark bygges nu på f.eks. Säffle Karrosserifabrik i Sverige.

Se også 
 Volvo Bus
 Volvo Trucks

Eksterne henvisninger 

Volvo
Karrosseri
Køretøjsproducenter i Danmark
Etableret i 1930
Ophørt i 2004
Busproducenter
Realskole

Realskole betegnede de skoler i Danmark, der fra 1903 udbød mellemskoleeksamen og realeksamen. Mellemskolen omfattede 5. til 7. klassetrin og realskolen 7. til 9. klassetrin med vægt på de boglige fag. Mellemskoleeksamen blev afskaffet i 1958 ved lov, og sidste mellemskoleeksamen var i 1963, med indførelsen af en 7-årig enhedsskole; realeksamen blev afskaffet i 1975, da man indførte en 9-årig enhedsskole.

Historie 

Realskolerne opstod allerede i 1700-tallet som private skoler og var hovedsagelig forbeholdt borgerskabets børn i de større byer. Efter 1903 fik de konkurrence fra realafdelinger på visse gymnasier og fra realskoleoverbygninger på folkeskolerne. En del af de private realskoler har beholdt deres navn efter afskaffelsen af realeksamen. Det gælder eksempelvis Viborg Private Realskole, Frederikssund Private Realskole, Randers Realskole, Hjørring Private Realskole og Aalestrup Realskole. Brug af betegnelsen "realskole" i en skoles navn er dog ikke ensbetydende med, at den pågældende skole tidligere har været en realskole. Eksempelvis blev Køge Private Realskole først grundlagt i 1996, og denne skole har således aldrig været en realskole (da realskolerne blev afskaffet tilbage i 1975), men har ikke desto mindre valgt at benytte betegnelsen "realskole" i sit officielle navn, sandsynligvis for at kunne nyde godt af den prestige, der ofte knyttes til navnet.

 
Etableret i 1903
Ophørt i 1975
Danish Export Association

Danish Export Association (tidl. Eksportforeningen & Dansk Eksportforening) er en paraplyorganisation for en række eksportnetværk, der henvender sig til specifikke industrier, stiftet 1965 – i 2011 omdøbt til Eksportforeningen. Fra 2019 bruges det internationale navn Danish Export Association både i Danmark og internationalt.

Historie 
Danish Export Association blev stiftet i 1965 under navnet Midt og vestjysk Eksportforening af 11 jyske virksomhedsledere med det formål at styrke virksomhedens eksport, skabe kontakter på eksportmarkeder, skabe synlighed på udstillinger/fællesstande, skabe netværk for udveksling af erfaringer og viden, udnytte hinandens stærke sider samt at skabe styrke igennem sammenhold. Frem til foråret 2011 har foreningen heddet Dansk Eksportforening.

Referencer

Eksterne henvisninger 
 Danish Export Association - Website

Export Association
Etableret i 1965
Erhvervsliv i Danmark
Jørn Budolfsen

Jørn Budolfsen (13. juli 1942 i Bjergby ved Hjørring – 4. marts 1987) var en dansk skuespiller. Han var uddannet fra Aalborg Teater og Aarhus Teater og blev senere engageret ved sidstnævnte teater samt bl.a. Svalegangen, Det Danske Teater, Fiolteatret, Det kongelige Teater og Hjørring-revyen. Han havde roller i bl.a. "Boy-Friend" og "Bal i den borgerlige" og han medvirkede i "Jesus Christ Superstar", "Henrik IV" og i operetter. Han har desuden medvirket i spillefilmene Tandlæge på sengekanten (1971), Motorvej på sengekanten (1972), Gangsterens lærling (1976) og Mord i mørket (1986).

Reference 
 

Skuespillere fra Danmark
Roelygte

En roelygte er en udskåret (sukker)roe med lys i, som om efteråret stilles ud i de mørke aftener. Den kan sammenlignes med den amerikanske græskar-lygte, som i nyere tid er blevet udbredt i Danmark. Visse danske egne har optegnelser om roelygter tilbage fra begyndelsen af 1900-tallet.

Lygter og lanterner
Traditioner
Belysning
Richard Marquand

Richard Marquand (22. september 1937 – 4. september 1987) var en walisisk filminstruktør. Han er bedst kendt for at have instrueret filmene Eye of the Needle (1981) og Star Wars Episode VI: Jediridderen vender tilbage (1983).

Eksterne henvisninger 
 

Personer fra Wales
Filminstruktører fra Storbritannien
Sommerhusområde

Et sommerhusområde er i dansk sammenhæng en tættere bebyggelse af fritidshuse eller sommerhuse. Ofte har områderne et skovligt præg med nåletræer og grusveje, og er således en mellemting mellem byzone og landzone.

Planloven fastslår, at fritidshuse i sommerhusområder må bebos i perioden fra 1. november til 31. februar (undtaget herfra er dog kortvarige ferieophold og ophold af pensionister, der har ejet ejendommen i 1 år) og i kortere ferier i vinterhalvåret.

Sommerhusby 
En sommerhusby er et sommerhusområde, hvor antallet af fastboende indbyggere er over 200 og som overholder Danmarks Statistiks regler for opgørelse af byområder.

Se også 
 Fritidsbebyggelse
 Landligger

Byplanlægning i Danmark
Howell Davis

Captain Howell Davis (eller Davies) (født ca. 1690, død juni 1719) var en walisisk pirat. Han var aktiv pirat i bare 11 måneder, fra juli 1718 til juni 1719, da han blev dræbt i et bagholdsangreb. Hans skibe var Cadogan, Buck, Saint James og Rover.

Kilder 

 Breverton, Terry (2003) The book of Welsh pirates and buccaneers. Glyndwr Publishing. 
 Pickering, David. "Pirates". CollinsGem. HarperCollins Publishers, New York, NY. pp 80-82. 2006.

Links 
 Pirate Encyclopedia: Howell Davis
 Pirates: Life at sea: Maritime, sea & ships: Fact files

Pirater
Personer fra Wales
Hangzhoubugtbroen

Hangzhoubugtbroen ( Hangxhou Bay Bridge 杭州湾大桥, Hángzhōu Wān Dàqiáo) er en lang bro over Hangzhoubugten på Kinas østkyst. Den går fra Cixi, en by 25 km nordvest for Ningbo, nordover til Jiaxing. Dermed forkorter den køreafstanden mellem disse punkter fra 400 km til 80 km og giver en væsentlig afkortning af transportafstanden mellem bycentrene Ningbo og Shanghai. Med en længde på 36 km er dette den længste havbro i verden. Brobyggeriet består blandt andet af to skråstagsbroer med en spændvidde på henholdsvis 448 m og 318 m.

Opførelsen af broen begyndte 8. juni 2003. Brodelene blev sammenknyttet 26. juni 2007, og broen blev åbnet for trafik i marts 2008.

Broer i Kina
Skråstagsbroer
Bygninger, konstruktioner og anlæg i Shanghai
Zhejiang
Donghaibroen

Donghaibroen (forenklet kinesisk: 东海大桥, traditionel kinesisk: 東海大橋, pinyin: Dōnghǎi Dàqiáo, direkte oversat: Østhavet Store Bro) var verdens længste bro over vand før Hangzhoubugtbroen åbnede i 2008. Den blev fuldført i december 2005, og har en total længde på 32,5 km. Broen kobler fastlandet ved Shanghai sammen med Yangshan Deepwater Port på en ø i Hangzhoubugten sydøst for Shanghai. Det meste af broen er en lavbro, men der er også skråstagsbroer for at give store skibe mulighed for at passere. Det største spændvidde er 420 m langt.

Eksterne henvisninger 
 Officielt netsted (kinesisk) 
 Billeder af Donghaibroen 
 Beskrivelse 

Bygninger, konstruktioner og anlæg i Shanghai
Broer i Kina
Skråstagsbroer
Huzhou

Huzhou (湖州市; pinyin: Húzhōu) er en by på præfekturniveau i provinsen Zhejiang i  det østlige Kina. Præfekturet har et areal på 5.794 km² og en befolkning på 	2.580.000 mennesker og en befolkningstæthed på 	572 indb./km² (2007). Den ligger i det nordlige  Zhenjiang, og passeres af floden Xitiao som nedenfor byen  munder ud i den store sø Tai Hu i Yangtze-deltaet.

Huzhou består af to bydistrikter og tre amter:
Bydistriktet Wuxing (吴兴区 Wúxīng Qū), 
Bydistriktet Nanxun (南浔区 Nánxún Qū), 
Amtet Changxing (长兴县 Chángxīng Xiàn), 
Amtet Deqing (德清县 Déqīng Xiàn),
Amtet Anji (安吉县 Ānjí Xiàn).

Trafik
Kinas rigsvej 104 løber gennem præfekturet. Den begynder i Beijing, løber mod syd via Dezhou  til Jinan, Xuzhou, Nanjing, Hangzhou, Wenzhou og ender i Fuzhou.

Kinas rigsvej 318, en af Folkerepublikken Kinas længste hovedveje, løber også gennem området. Den begynder i Shanghai og fører blandt andet gennem Wuhan og Chengdu på sin vej ind i Tibet og Lhasa og helt frem til en kinesisk grænseovergang til Nepal i Zhangmu.

Bypræfekturer i Zhejiang
Jiaxing

Jiaxing (kinesisk skrift: 嘉兴; pinyin: Jiāxīng) er en by på præfekturniveau i provinsen Zhejiang ved Kinas kyst til det Østkinesiske Hav. Det har et areal på 3,915 km2 og en befolkning på 3.355.500 mennesker, med en befolkningstæthed på 857,1 indb./km2 (2006).

Byen Jiaxing ligger ved Huangpu-floden, som fortsætter til Shanghai, hvor den løber ud i Chang Jiang og det Østkinesiske Hav. Rejseafstanden til Shanghai i nord er ca én time.

Jiaxing er en af Kinas vigtigste byer for silkeindustrien. Desuden har den også en betydningsfuld almen tekstilindustri, og er en af verdens største eksportører af lædervarer. Der er også mekanisk, kemisk og elektronisk industri i Jiaxing. 

Byen blev i 2005 regnet som den by i Folkerepublikken Kina med stærkest økonomisk vækst.

Kulturminder 
Majiabang-fundstedet (forenklet: 马家浜遗址, pinyin: Majiabang yizhi) for Majiabangkulturen blev i 2001 tilføjet på Folkerepublikken Kinas liste over kulturminder.

Administration 

Jiaxing administrerer to distrikter, tre byer på amtsniveau og to amter.

 Nanhu distrikt (南湖区)
 Xiuzhou distrikt (秀洲区)
 Haining byamt (海宁市)
 Pinghu byamt (平湖市)
 Tongxiang byamt (桐乡市)
 Jiashan amt (嘉善县)
 Haiyan amt(海盐县)

Trafik 
Kinas rigsvej 320 går gennem området. Den begynder i Shanghai og løber mod sydvest til grænsen mellem provinsen Yunnan og Burma. Undervejs passere den blandt andet Hangzhou, Nanchang, Guiyang, Kunming og Dali.

Historie 

Jiaxing spiller en vis betydning i Det kinesiske kommunistpartis historie. Partiet regnes ofte for at være stiftet i Shanghai, men i virkeligheden skete det i Jiaxing. Stiftelsesmødet begyndte formentlig i Den franske koncession i Shanghai i 1921, men selve den formelle vedtagelse af stiftelsen fandt sted 31. juli 1921 på en båd på Nanhusøen (også kaldt Sydsøen) i Jiaxing syd for byen efter at delegaterne i huj og hast rømte den franske koncession .

Bypræfekturer i Zhejiang
Gam

Gam er parallel til begrebet Hræsvælg i nordisk mytologi. Det var en jætte som herskede over vind og vand. Kaldtes "ligslugeren". Optræder i eventyr og folkeviser.

Jætter
Elias Meyer

Elias Meyer (1763 i København – 26. maj 1809 sammesteds) var en dansk maler.

Meyer studerede ved Kunstakademiet, hvor han i 1785 vandt den lille sølvmedalje. han lagde sig særlig efter landskabs- og blomstermaleri i gouache og har ydet seværdige ting, om han end mangler varme og kraft i lysvirkning og farvegivning. i 1799 gjorde han to norske landskaber, på hvilke han ønskede at agreeres af Akademiet; dette kunne dog ikke ske, da han ikke havde studeret i udlandet. Han opnåede da 1800 af Fonden ad usus publicos understøttelse til et studieophold i Dresden, og efter at være kommet tilbage til København blev han 1801 agreeret og samme år medlem af Akademiet på et blomsterstykke og et landskab, begge i gouache. Han var af svageligt helbred og sad i trange kår med hustru, Cathrine Charlotte født Ehrhart, og en hob børn; 1803 fik han en årlig understøttelse af kongens kasse. Han døde 26. maj 1809, på Solitude på Nørrebro, af brystsyge. Et par af hans bedste billeder og en del raderinger og tegninger af ham er i de kongelige samlinger.

Han er begravet på Assistens Kirkegård.

Eksterne henvisninger 

 

Malere fra Danmark
Personer fra København
Danskere i 1700-tallet
Danskere i 1800-tallet
Personer i Dansk Biografisk Leksikon
Medlemmer af Det Kongelige Akademi for de Skønne Kunster
William Dampier

William Dampier (født 1651 – død 1715) engelsk videnskabsmand og pirat. Han drog ud som bukkaner, fordi han anså det som den letteste måde at rejse verden rundt på. Dette var noget han gjorde i alt tre gange, som den første person i verden. 
Han var den første englænder som udforskede og kortlagde dele af Australien og Ny Guinea. Han foretog grundige observationer på rejserne og udgav bogen A New Voyage Round the World i 1697.

Litteratur 
 Asta Bredsdorff, Sørøver og havforsker - William Dampier 1652-1715, Gyldendal, 1979.

Pirater
Personer fra England
Europæisk opdagelse af Australien
Kapere
Ramsan Kadyrov

Ramsan Akhmadovitj Kadyrov (; tjetjensk: Къадар Ахьмат-кӏант Рамзан) (født 5. oktober 1976 i Tsenteroj, Tjetjenien) er præsident og fungerende statsminister i den russiske delrepublik Tjetjenien. Han er søn af den tidligere præsident Akhmad Kadyrov, som blev myrdet i et attentat 9. maj 2004.

Kadyrov blev fungerende præsident 15. februar 2007 efter Alu Alkhanov, som da blev udnævnt til vicejustisminister i Rusland af præsident Vladimir Putin. 2. marts 2007 blev han erklæret præsident af Tjetjeniens nationalforsamling. Han er træner for et fodboldhold i Rusland, Terek FC.

Eksterne henvisninger 

Personer fra Tjetjenien
Fodboldtrænere fra Rusland
Politikere fra Rusland
Tjetjeniens flag

Tjetjeniens flag er i farverne grøn, hvid og rød, farver som har figureret i både officielle og uofficielle Tjetjenske flag siden Sovjetunionens opløsning. Den grønne farve har som regel domineret flagene. Den står for islam.

Republikken Tjetjeniens nuværende flag har også en lodret, hvid stribe, hvor der vises fire gyldne bofruller, der er et nationalt symbol. Denne type mønstre, er ikke usædvanlige i flag for lande som tidligere tilhørte Sovjetunionen.Tjetjeniens flag blev vedtaget 7. juni 2004 og officielt taget i brug 17. august samme år.

Litteratur 
 Vetry Peremen – Flagi i Gerby Respublik Rossii, Winds of Change – Flags and Coats of Arms of the Russian Republics, 1996
 I. S. Smetannikov: Gerby i Flagi subektov Rossijskoj Federatsii – The Arms and Flags of the Subjects of the Russian Federation, 2003

Links 
 Om Tjetjeniens flag 

Flag i Rusland
Smalsted

Smalsted er navnet på en dansk uddød dansk uradelsslægt.
Slægten består af: 
 Wonsfleth,
 Swinen
 en nørrejysk og 
 en sønderjysk linje

Eksterne henvisninger 
Stamtræ

Adelsslægter fra Danmark
HMS Penelope (1867)

HMS Penelope var det sidste i en serie af små britiske panserskibe. Da det var mindre end Royal Navys pansrede fregatter, måtte det nøjes med at blive betegnet som pansret korvet. Penelope var kendetegnet ved sin meget beskedne dybgang. Der blev ikke givet nogen officiel forklaring på dette valg, men man har gættet på, at skibet var beregnet til tjeneste i lavvandede farvande, for eksempel i Østersøen under en konflikt med Rusland. Penelope var det sjette af foreløbigt 10 skibe med dette navn i Royal Navy. Penelope var i den græske mytologi gift med Odysseus, og hun forblev tro mod ham, selv om han i mange år var forsvundet.

Konstruktion 

Da Penelope skulle tegnes, var Royal Navys chefkonstruktør E.J. Reed blevet syg, og det blev i stedet hans næsmeste medarbejder – og svoger – Nathaniel Barnaby, der kom til at udarbejde planerne for skibet. Ønsket om lav dybgang medførte, at Penelope kom til at afvige en hel del fra sine samtidige. Der var ikke plads til én stor skrue, så i stedet fik skibet to mindre skruer med hver sit ror og sænkebrønd. På samme måde var der heller ikke plads til maskiner med to lange cylindre, så Penelope blev drevet frem af to maskiner med hver tre korte cylindre. Det gav en stabil fremdrift, men betød også at skibet brugte uforholdsmæssigt meget kul. Skibet fik en næsten flad bund, og det betød, at det "drev for vinden som en te-bakke", og bortset fra de fem-mastede skibe af Minotaur-klassen var det flådens dårligste sejler. Penelope var det jernskib i flåden, der havde mindst panser i forhold til sin tonnage (15,4 %), og som det eneste havde det ikke fået panseret ført op til kanondækket. På plussiden talte, at skibet var en særdeles stabilt i søgang, og at det havde en kraftig kanonbestykning i forhold til sin størrelse.

Tjeneste 
Ved afleveringen i juni 1868 indgik Penelope i den britiske Kanalflåde, men i juni 1869 blev hun sendt til Harwich som vagtskib. Her blev hun i 13 år, kun afbrudt af øvelser med reserveflåden, samt tjeneste i den eskadre, der blev dannet, da det trak op til krig med Rusland i 1878. De rolige tider i Harwich sluttede i 1882, da Penelope fik ordre til at forlade reserveflåden og sejle til Alexandria, hvor den britiske flåde stod over for ægyptiske landbatterier. Det fladbundede skib var selvskrevent til at indtage en position nærmest de ægyptiske forter, og Penelope affyrede i alt 231 skud mod batterierne. Selv fik skibet kun mindre skrammer, men fik dog ødelagt en af sine kanoner af en fuldtræffer. Efter Alexandria tilbragte Penelope igen fem stille år i Harwich. I 1887-88 var skibet på værft, og derefter blev det sendt til Simon's Town i Sydafrika som modtageskib (dvs. indkvartering af orlogsgaster, flydende hospital m.v.). I 1896 overvejede man et nyt eftersyn, men i stedet udgik Penelope i januar 1897 af tjeneste som krigsskib og blev et stationært fængselsskib. i 1912 blev det solgt til ophugning i Capetown.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Oscar Parkes, British Battleships, 4. udgave 1973,

Noter 

Slagskibe fra Storbritannien
Chatroulette

Chatroulette er en webside som baserer sig på webkamera-chat med Adobe Flash. Sidens koncept er at brugerne bliver direkte koblet sammen med en anden tilfældig bruger som også benytter sig af programmet. Man kan når som helst vælge at forlade den videobaserede samtale og starte en ny samtale med en tilfældig person. At blive hægtet af en samtale omtales som at blive «nexted». 

Chatroulette blev startet i november 2009 af en 17 år gammel student fra Moskva Andreij Ternovskij. Chatroulettes popularitet gjorde at det i februar 2010 blev omtalt i flere aviser og tv-programmer.
Der er også blevet lanceret en version så man kan spore dem man har samtalen med.
Navnet opstod da han så The Deer Hunter hvor fangerne blev tvunget til at spille russisk roulette.

I år 2009 fandt man ud af, at der var ca. 89 % drenge, og 11 % piger, og ud af dem var 17 % ældre og 83 % unge mennesker som var på Chatroulette.

Eksterne henvisninger 
 Chatrt.dk  – en dansksproget chatroulette.
 Profile of Andrey Ternovskiy i The New Yorker

Kilder 

Chattjenester
Etableret i 2009
Gruppesprog

Gruppesprog er en variation i sproget, benyttet internt i en gruppe, f.eks. en indforstået Joke. 

Gruppesprog kan være betonet af forskellige faktorer, og flere typer gruppesprog kan optræde simultant.

Typer af gruppesprog 
Eksempler på gruppesprog og dets betoning kan være:
 Dialekt - Geografisk betingede variationer. (NB! Bør ikke forveksles med Accent (udtale))

 Etnolekt- Gruppesprog betonet af fælles etnisk baggrund. Opstår i en sammensmedning af udtryk/ord fra modersmål og nationalsprog, og er oftest præget af en særlig accent.

 Kronolekt - Betonet af bestemte livsfaser, herunder børnesprog og ungdomssprog.

 Sociolekt - Betonet af de sociale tilhørsforhold/den socialklasse man tilhører eller identificerer sig med. Sociolekt kan den falde sammen med dialekt.

 Slang - Nye, opfindsomme ord og udtryk der fungerer som erstatningsord i normalsproget.

 Jargon - Særlig tone og indforståede udtryk i specifik social kreds. Ofte vil jargonen optræde inden for et specifikt jobområde, eller udgøre et særligt "klubsprog" i en lukket kreds.

 Fagsprog - Særligt indforstået sprog præget af fagudtryk.

Sprogforskning
Jinhua

Jinhua (kinesisk skrift: 金华市, pinyin: Jīnhuá Shì) er et bypræfektur i provinsen Zhejiang i Folkerepublikken Kina. Jinhua har en veludviklet økonomi, og ligger ca 300 kilometer syd for Shanghai, i en dal. 

Jinhua har ca 4.614.100 indbyggere med en befolkningstæthed på 422,6 indb./km2 (2008) og et areal på 10.900 km².

Jinhua er kendt for sine madspecialiteter jinhuaskinke og dousha subing, det sidste er sødt bagværk af røde bønner.

Administrative enheder 
Jinhua består af to bydistrikter, fire byamter og tre amter:

 Bydistriktet Wucheng – 婺城区 Wùchéng Qū ;
 Bydistriktet Jindong – 金东区 Jīndōng Qū ;
 Byamtet Lanxi – 兰溪市 Lánxī Shì ;
 Byamtet Yongkang – 永康市 Yǒngkāng Shì ;
 Byamtet Yiwu – 义乌市 Yìwū Shì ;
 Byamtet Dongyang – 东阳市 Dōngyáng Shì ;
 Amtet Wuyi – 武义县 Wǔyì Xiàn ;
 Amtet Pujiang – 浦江县 Pǔjiāng Xiàn ;
 Amtet Pan'an – 磐安县 Pán'ān Xiàn.

Trafik 
Kinas rigsvej 330 løber gennem området. Den fører mod nordvest fra Wenzhou i Zhejiang til Shouchang i Jiande i samme provins.

Bypræfekturer i Zhejiang
Vendelbo

Vendelbo har flere betydninger:

 En person fra Vendsyssel (se også vendelbomål)
 Vendelbo (adelsslægt) – en uddød jysk adelsslægt
F.E. van der Aa Kühle

Frederik Emil van der Aa Kühle (22. marts 1852 – 30. december 1902) var en dansk fabrikant og politiker, bror til S.A. van der Aa Kühle.

Han var søn af oberst Nicolai Seier von Kühle (1815-1883) og Margrethe Emilie Kofoed (1828-1900). Kühle var grundlægger af en lakfabrik i Valby, som i 1900 blev overtaget af A. Stelling.

Fra 1901 til sin død havde han sæde i Københavns Borgerrepræsentation.
Han var gift med Agnes Armgard de la Laing (1851-1924).

Kilder 
 Beskrivelse på slægtsside 

Medlemmer af Københavns Borgerrepræsentation i 1900-tallet
F.E. van der Å
Fabrikanter fra Danmark
Danskere i 1800-tallet
Bryggeriet Rabeshave

Bryggeriet Rabeshave, Langebrogade 6-8A, var et bryggeri på Christianshavn i København, formelt oprettet i 1851. I 1891 indgik det i De forenede Bryggerier, men først 1905 blev produktionen lukket ned på den gamle adresse. I dag er Rabeshave en beværtning og spisested.

I 1600-tallet lå her et genever-destilleri og udskænkningssted for hollænderne på Amager, når de kom på hestekærrerne med forsyninger, der skulle sejles over til Christiansborg Slot. I midten af 1700-årene blev Peder Rabe Holm ejer og oprettede et hvidtølsbryggeri, der bar hans navn.

Det stadig eksisterende dobbelthus er opført i 1802 og 1814 med 2 lejligheder på hver etage. Senest 1851 var der indrettet en lille butik, der senest i 1885 blev afløst af et beværtningslokale. Et professionelt nyt bryggeri blev grundlagt på adressen i 1851 af greve Frederik Marcus Knuth og glarmester Frie­del fra Glostrup. 

Bryggeriet bestod i en tid af denne ejendom og ejendommen Wilders Kanal 4. Fra 1855 til 1881 var Rabeshave det største bryggeri på Christianshavn. Fra 1870'erne og indtil 1879 var brygmesteren den kendte S.A. van der Aa Kühle. 1893 blev det nedlagt som bryggeri og afhændet 1905.

Beboelsesbygningerne blev fredet 1988, mens bryggeriets bygninger op ad volden har høj bevaringsværdi.

Se også 
 Bryggerier i Danmark

Kilder 
 Danmarks ældste forretninger 1100-1911, Kraks Forlag 1950
 Sagsbeskrivelse hos Kulturarvsstyrelsen

Bryggerier i København
Christianshavn
Fredede bygninger, konstruktioner og anlæg i Københavns Kommune
Danske virksomheder etableret i 1851
Værtshuse og spisesteder i København
Ophørt i 1893
Tidligere bryggerier i Danmark